Derfor er det SV-krise
Meningsmålinger på kanten av eller under sperregrensen, et kommende kommunevalg som truer med å utradere partiorganisasjonen, og ledere som ikke klarer å fenge velgerne. SV går en knallhard vår og høst i møte. Flere tidligere topper i partiet som VG har snakket med mener SV har «mistet seg selv» og «driver desperat velgerjakt». Fredag starter partiet sitt landsmøte på Gardermoen. Partileder Audun Lysbakkens tale kan du se live på VG fra cirka klokken 12.30. Skal partiet redde stumpene, må man tilbake til det som gjorde SV til en av valgvinnerne i 2001, mener flere. Tidligere SV-leder Erik Solheim mener partiets største suksesser kom takket være sterkt politisk engasjement. – På vårt beste kjente vi etter hva vi brant for, og gikk ut og kjempet for det. Det var tilfellet med mitt engasjement for miljøet og for Kristin sitt engasjement for barn og unge, sier Solheim, som nå leder OECDs samarbeidsforum DAC. – Jeg mener nøkkelen til suksess er å fokusere på det man brenner for, og jobbe for å overbevise andre, i stedet for å fokusere på hva man tror vil gi velgere på kort sikt, utdyper den tidligere utviklings- og miljøvernministeren.Tidligere kunnskapsminister og mangeårig stortingsrepresentant for SV, Øystein Djupedal, trekker frem at partiet på sitt beste hadde et samlende prosjekt: – Vi hadde et prosjekt vi trodde på, og som vi jobbet knallhardt for, og det var rettferdighet og barn og unge. Vi var aktive i media for å vise fram sakene vi lyktes med i opposisjon, og vi hadde et tydelig mål om å komme i regjering, sier Djupedal. – Når vi kom dit var vi ikke flinke nok til å være i regjering, og organisasjonen var ikke klar for det. Men jeg mener likevel at vi oppnådde mer enn SV har oppnådd før og etter. Situasjonen partiet befinner seg i nå vil jeg ikke kommentere, fortsetter han. Heidi Grande Røys, som var fornyings- og administrasjonsminister i den første rødgrønne regjeringen, opplevde også «storhetstiden» på Stortinget etter det gode valget i 2001. Hun mener partiet den gang klarte å markere seg som en seriøs aktør. – Den gang fikk vi flertall for barnehagereformen ved å danne flertall med Frp og Ap, og dermed måtte Bondevik-regjeringen støtte det. Den saken gjorde at vi virkelig ble regnet med som ett av de seriøse partiene som kunne påvirke folks liv. Nå er SV i en vanskelig periode, der vi trenger eierskap til slike store saker, sier Grande Røys, og legger til at hun fortsatt er optimist på vegne av partiet.Heidi Sørensen, tidligere stortingsrepresentant og statssekretær for SV, mener partiet står overfor en veldig tøff utfordring. – SV har mistet eierskapet til miljøsaken, og det er veldig alvorlig. Hovedutfordringen til partiet er å gjenreise troverdigheten der, sier Sørensen, som jobber WWF-Norge. – Miljøpartiet De Grønne (MDG) utgjør en alvorlig utfordring for SV. På sikt er det vanskelig å se for seg at det er plass til både SV og MDG, selv om jeg selvsagt ønsker at alle partier fokuserer på miljø- og klima, fortsetter hun. Inge Myrvoll, som satt tolv år på Stortinget for SV fram til 2001 savner større bredde i ledelsen. – Vi har hatt dyktige folk hver for seg, men i sum er de for like. Vi har ikke den rette bredden i bakgrunn. Vi trenger folk som får hjertene til å banke, og da helst litt ulike hjerter, sier han. – Jeg er bekymret over at vi har mistet grepet om ungdommen. Jeg tror ikke klima- og miljøpolitikk er blitt mindre viktig for folk, tvert imot. Da må SV ta eierskap, og vi må skille oss fra MDG. Vi kan ikke bare være idealistiske moralister, men også vise hvorfor det er viktig og hvordan vi skal sikre fremtiden produksjon, sier Myrvoll. Tidligere partileder Kristin Halvorsen vil ikke «delta i offentlig debatt» om dette temaet: – Når jeg har råd til dagens ledelse får de det direkte, skriver Halvorsen til VG.SV-leder Audun Lysbakken lar seg ikke skremme av skrekkmålinger eller kritikk fra gamle SV-topper. – Jeg kan ikke bruke tiden på å være redd for oppslutningen. Jeg leder ikke et PR-byrå som løper etter meningsmålinger, sier Lysbakken til VG. Han sier at støtten til både den politiske ledelsen og den politiske kursen er stor blant medlemmene, og han har tro på at partiet vil klare å «snu pilen» fra de to foregående valgene. Han er heller ikke enig i kritikken om at partiledelsen har vært for lik: – Vi har hatt en ledelse som har vært talerør for en generasjon av småbarnsforeldre som føler på tidsklemmen. Jeg er stolt av det. Så får andre mene hva de vil, sier Lysbakken. Søndag velges trolig Oddny Miljeteig (60), Kari Elisabeth Kaski (27) og Akhtar Chaudhry (53) inn i SV-ledelsen, noe som vil gi større bredde.At SV har mistet eierskapet i miljøsaken, kjenner heller ikke Lysbakken seg igjen i. – Vi er det eneste partiet som er både rødt og grønt, og kjemper både for miljøet og rettferdighet, fellesskap og likestilling. Det er viktig at vi gjør et godt valg, men jeg er ikke enig i at vi står på kanten til et stup, sier Lysbakken. SV er positive til at Miljøpartiet De Grønne har kommet på banen, men partiledelsen frykter samtidig at de to partiene skal utkonkurrere hverandre i små kommuner. – I små kommuner der vi slåss om de samme velgerne på hver vår liste, frykter jeg at vi tar velgere fra hverandre, og at ingen av oss kommer inn, sier nestleder Bård Vegar Solhjell. For et lite parti, med en liten organisasjon, er det veldig viktig å beholde representanter også i de små kommunestyrene rundt om i landet, utdyper han.Tidligere stortingsrepresentant for SV fra 1997 til 2009, Olav Gunnar Ballo, som ble medlem i Ap i 2011, er blitt en sterk kritiker av sitt gamle parti. – SV på sitt beste ble oppfattet som et relevant parti som snakket om saker som påvirket folks liv. I dag oppfattes de som irrelevante for 96 prosent av befolkningen, sier Ballo til VG. – Hvis ikke SV skaffer seg politikere som klare å snakke med folk, så er de ferdige. Audun Lysbakken er ikke opptatt av velgerne, og det oppfattes som respektløst, fortsetter han. Audun Lysbakken tar kritikken fra Ballo med stor ro: – Han liker ikke lenger SV, og han liker ikke meg. Det har han sagt flere ganger før, og det har jeg for lenge siden blitt ferdig med, sier Lysbakken.
Tidligere SV-topper mener partiet har mistet eierskap til sine viktigste symbolsaker, og står i fare for å bli skjøvet ut i kulden.